

ՀԻՄՆԱՎՈՐՈՒՄ
[bookmark: _Hlk224133615]«2027 ԹՎԱԿԱՆԻՆ ՀԱՅԱՍՏԱՆՈՒՄ ԱՆՑԿԱՑՎԵԼԻՔ ՖՐԱՆԿՈՖՈՆԻԱՅԻ ԽԱՂԵՐԻՆ ԸՆԴԱՌԱՋ «ՀՐԱԶԴԱՆ» ՄԱՐԶԱԴԱՇՏՈՒՄ ՄԻՋԱԶԳԱՅԻՆ ՉԱՓԱՆԻՇՆԵՐԻՆ ՀԱՄԱՊԱՏԱՍԽԱՆ ԹԵԹԵՎ ԱԹԼԵՏԻԿԱՅԻ ԵՎ ՊԱՐԱԱԹԼԵՏԻԿԱՅԻ ՄՐՑԱՁԵՎԵՐ ԱՆՑԿԱՑՆԵԼՈՒ ՀԱՄԱՐ ՎԱԶՔՈՒՂՈՒ ԵՎ ԱՆՀՐԱԺԵՇՏ ԵՆԹԱԿԱՌՈՒՑՎԱԾՔՆԵՐԻ ՎԵՐԱԿԱՌՈՒՑՄԱՆ/ՎԵՐԱՆՈՐՈԳՄԱՆ ԱՇԽԱՏԱՆՔՆԵՐԻ ԳՆՄԱՆ ՊԱՀԱՆՋԸ ԱՆՀԵՏԱՁԳԵԼԻ ՀԱՄԱՐԵԼՈՒ ԵՎ ԱՅԴ ՆՊԱՏԱԿՈՎ ԳՆՄԱՆ ԳՈՐԾԸՆԹԱՑԸ «ՀՐԱՏԱՊ ՄԵԿ ԱՆՁԻՑ» ԳՆՄԱՆ ԸՆԹԱՑԱԿԱՐԳՈՎ ԿԱԶՄԱԿԵՐՊԵԼՈՒ, «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ ԵՎ ԼՐԱՑՈՒՄ, ՀԱՅԱՍՏԱՆԻ  ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ  2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ


Իրավական ակտի ընդունման անհրաժեշտությունը. 
[bookmark: _Hlk210244334]Հայաստանի Հանրապետության կառավարության որոշման նախագծով նախատեսվում է ՀՀ 2026թ-ի պետական բյուջեով ՀՀ կրթության, գիտության, մշակույթի և սպորտի նախարարությանը հատկացված ֆինանսական միջոցների շրջանակներում կատարել վերաբաշխում՝ 600,000.0 հազար դրամի չափով (բյուջետային ծախսերի տնտեսագիտական դասակարգման «Շենքերի և շինությունների կապիտալ վերանորոգում» հոդվածով)՝ «Հրազդան» մարզադաշտում միջազգային չափանիշներին համապատասխան թեթև աթլետիկայի և պարաաթլետիկայի մրցաձևեր անցկացնելու համար վազքուղու, անհրաժեշտ ենթակառուցվածքների, ինչպես նաև մարզումային մարզադաշտի աթլետիկական վազքուղու վերակառուցման/վերանորոգման աշխատանքների ձեռքբերման նպատակով։
Վերաբաշխումը կատարվում է 1041 ծրագրի 21001 միջոցառման կատարողների միջև, ինչպես նաևև նույն ծրագրի 11051 և 21001 միջոցառումների միջև։ Ընդ որում, վերաբաշխման նպատակով նվազեցվող գումարներն ենթակա են վերականգնման ամբողջական մասնակի. նվազեցումը կատարվում է կատարվելիք ծախսերի հրատապությունից ելնելով:

Ընթացիկ իրավիճակը և խնդիրները.
2027 թվականին Հայաստանում Ֆրանկոֆոնիայի խաղերի անցկացման շրջանակներում «Հրազդան» մարզադաշտում պետք է ապահովվեն անհրաժեշտ ենթակառուցվածքները, մասնավորապես՝ պետք է իրականացվեն միջազգային չափանիշներին համապատասխան թեթև աթլետիկայի և պարաաթլետիկայի մրցաձևեր անցկացնելու համար վազքուղու, անհրաժեշտ ենթակառուցվածքների, ինչպես նաև մարզումային մարզադաշտի աթլետիկական վազքուղու վերակառուցման/վերանորոգման աշխատանքներ։ 
ՀՀ քաղաքաշինության կոմիտեի պատվիրատվությամբ արդեն իրականացվել են «Հրազդան» մարզադաշտի տեխնիկական վիճակի զննություն և ակտավորումը, որի արդյունքում պարզ է դարձել, որ.
- Մարզադաշտի հարավային և հյուսիսային տրիբունաները կարող են օգտագործվել իրենց նստատեղերի քանակի 50% նստեցմամբ։ Արդյունքում, հարավային և հյուսիսային տրիբունաներում կարող են նստել 11750 մարդ։
- Արևմտյան տրիբունան կարող է օգտագործվել իր նստատեղերի քանակի 100%
նստեցմամբ։ Արդյունքում, արևմտյան տրիբունայում կարող է նստել 8100 մարդ։
- Արևելյան տրիբունայում կարող է օգտագործվել առաջին 11 շարքերը՝
նստատեղերի քանակի 100% նստեցմամբ։ Արդյունքում, արևելյան տրիբունայում կարող է նստել 1716 մարդ։
- Յարուսներում հանդիսատեսի նստեցումը բացառվում է։
Ելնելով վերոգրյալից՝ «Հրազդան» մարզադաշտում կարող է նստել մոտ 21566 մարդ։ Ընդ որում, անհրաժեշտ է նկատի ունենալ, որ միջոցառումներն իրականացնելուց առաջ պետք է կատարել մարզադաշտի հանդերձարանների, սանհանգույցների, վազքուղու, տարածքի բարեկարգման, հիմնանորոգման և այլ շինարարական աշխատանքներ։
[bookmark: _Hlk239954516]Վերը նկարագրված ուսումնասիրության հիման վրա ՀՀ քաղաքաշինության կոմիտեի պատվիրատվությամբ կնքվել է նախագծանախահաշվային փաստաթղթերի մշակման ծառայության գնման պայմանագիրը, որի համար գումարը հատկացվել էր ՀՀ կառավարության ս.թ. հուլիսի 9-ի N 1012-Ն որոշմամբ։ «Հրազդան» մարզադաշտում նախատեսվող աշխատանքների իրականացումը ներառում է փոխկապակցված և հաջորդական նախագծային, նախապատրաստական և շինարարական փուլեր, որոնցից որևէ մեկի ուշացումը կարող է անդրադառնալ ծրագրի ընդհանուր ժամանակացույցի վրա և վտանգել օբյեկտի՝ սահմանված ժամկետներում պատրաստ լինելու ապահովումը։ Հաշվի առնելով նշվածը, ինչպես նաև այն հանգամանքը, որ Ֆրանկոֆոնիայի խաղերն անցկացվելու են 2027 թվականի հուլիսի 23-ից օգոստոսի 1-ը՝ անհրաժեշտ գումարը նախատեսվել է «ՀՄԱ» ընթացակարգով, որպեսզի շինարարական աշխատանքները հնարավոր լինի ավարտել սահմանված ժամկետում: Սույն Նախագծով հատկացվող գումարը նախատեսվում է կապալառուին կանխավճար տրամադրելու նպատակով: ՀՀ քաղաքաշինության կոմիտեի կողմից վարվել են բանակցություններ մարզական կառույցների շինարարության ոլորտում հաջողված փորձ ունեցող շինարարական կազմակերպությունների հետ և այդ բանակցությունների արդյունքում որպես «Հրազդան» մարզադաշտում իրականացվելիք աշխատանքների կապալառու ընտրվել է «Ջի ԹԻ ԷՍ Քնսթրաքշն» ՍՊԸ-ն (ներկայումս Արթուր աբրահամի անվան մարզական համալիրի կառուցման աշխատանքներն իրականացնող կազմակերպությունն է): Ընդ որում, նախատեսվում է ընտրված կազմակերպության հետ կնքվելիք պայմանագրին կից ծավալաթերթ-նախահաշվում չներառել նախագծանախահաշվային փաստաթղթերով նախատեսված վազքուղու ռետինե ծածկի և դրա տեղադրման համար անհրաժեշտ ստորին շերտերի, ներառյալ՝ ասֆալտե և (կամ) բետոնե ծածկի իրականացման աշխատանքները՝ պայմանով, որ այդ աշխատանքները կիրականացվեն այլ կազմակերպության կողմից։ Նշվածը պայմանավորված է «Հրազդան» մարզադաշտում իրականացվելիք աշխատանքների առանձին բաղադրիչների տեխնոլոգիական առանձնահատկություններով և դրանց տեխնիկական լուծումների վերջնական հստակեցման տարբեր ժամկետներով։ Մասնավորապես՝ Նախագծով նախատեսված շինարարական աշխատանքների հիմնական մասի ծավալները, տեխնիկական լուծումները և իրականացման պայմանները ներկայումս հստակեցված են, ինչը հնարավորություն է տալիս դրանց մասով կազմակերպել գնման գործընթացը, կնքել համապատասխան պայմանագիրը և անհապաղ սկսել շինարարական աշխատանքները։ Միաժամանակ, վազքուղու վերջնական կառուցվածքի համար առանցքային նշանակություն ունեն համապատասխան տեխնիկական բնութագրերով ռետինե ծածկը և դրա տեղադրման համար անհրաժեշտ ստորին շերտերը, ներառյալ՝ ասֆալտե և (կամ) բետոնե ծածկի իրականացման աշխատանքները, որոնք ունեն առանձնահատուկ տեխնոլոգիական բնույթ, իսկ դրանց վերջնական տեխնիկական լուծումները, կիրառվող նյութերը և իրականացման եղանակները փոխկապակցված են ընտրվող ռետինե ծածկի համակարգի, արտադրողի, մատակարարի և համապատասխան մասնագիտացված աշխատանքներն իրականացնող կազմակերպության հետ։ Հաշվի առնելով, որ Հայաստանի Հանրապետությունում առկա տեխնոլոգիական և արտադրական հնարավորությունները չեն ապահովում նշված աշխատանքների ամբողջ ծավալի իրականացումը պահանջվող տեխնիկական չափանիշներին համապատասխան, դրանց իրականացման համար կարող է անհրաժեշտ լինել արտասահմանյան արտադրողների, մատակարարների և մասնագիտացված կազմակերպությունների ներգրավում։ Հետևաբար, ռետինե ծածկի և դրա հետ տեխնոլոգիապես կապված ստորին շերտերի մասով անհրաժեշտ է իրականացնել լրացուցիչ տեխնիկական և շուկայական ուսումնասիրություններ, հստակեցնել կիրառվելիք համակարգը, դրա տեխնիկական բնութագրերը, իրականացման տեխնոլոգիան և համապատասխան գնման պայմանները։ Նշված գործընթացը կարող է պահանջել լրացուցիչ ժամանակ։ Միաժամանակ նպատակահարմար չէ նշված խնդիրների պատճառով հետաձգել հիմնական աշխատանքների մեկնարկը, քանի որ դա կարող է վտանգել ծրագրի ընդհանուր ժամանակացույցի պահպանումը։ Այսպիսով, նախատեսվում է հիմնական աշխատանքների համար կկնքել առանձին պայմանագիր և զուգահեռաբար իրականացնել ռետինե ծածկի և դրա հետ տեխնոլոգիապես կապված ստորին շերտերի վերաբերյալ անհրաժեշտ տեխնիկական և շուկայական ուսումնասիրությունները և դրանց համար կազմակերպել առանձին գնման ընթացակարգ։ 
[bookmark: _GoBack]Նախագծով նախատեսվում է նաև սահմանել թույլտվություն կապալառուի նկատմամբ կիրառվելիք որակավորման և պայմանագրի ապահովումների սահմանաչափերը նվազեցնելու համար՝ դրանցից յուրաքանչյուրը սահմանելով պայմանագրի գնի 5 տոկոսի չափով: Նշվածը պայմանավորված է ծրագրի իրականացման հրատապությամբ և կապալառուի ֆինանսական միջոցները հնարավորինս անմիջականորեն շինարարական աշխատանքների կազմակերպմանն ու իրականացմանն ուղղելու անհրաժեշտությամբ։ Որակավորման ապահովման այլ չափով ներկայացումը կարող է սահմանափակել կապալառուի շրջանառու միջոցների օգտագործումը այն փուլում, երբ անհրաժեշտ է ապահովել շինարարական աշխատանքների արագ մոբիլիզացումը, անհրաժեշտ նյութերի և տեխնիկական միջոցների ձեռքբերումը և աշխատանքների անհապաղ մեկնարկը։
Հաշվի առնելով, որ ՀՀ պետական բյուջեից կատարվում են ներդրումներ մասնավոր սեփականություն հանդիսացող ենթակառուցվածքների բարելավման համար՝ նախատեսվում է նշված ենթակառուցվածքները առաջիկա մոտ 20 տարվա ընթացքում օգտագործել ՀՀ պետական ծրագրերի իրականացման համար, մասնավորապես՝ 
-	2027թ-ի Հայաստանում անկացվելիք Ֆրանկոֆոնիայի նախապատրաստական աշխատանքների կատարում,
-	2027թ-ի Հայաստանում անկացվելիք Ֆրանկոֆոնիայի խաղերի անցկացում,
-	Հայաստանի առաջնությունների կազմակերպում,
-	Միջազգային մրցաշարերի անկացում կամ համերգների կազմակերպում,
- «Աթլետիկայի օլիմպիական մանկապատանեկան մարզադպրոց» ՊՈԱԿ-ի մարզումների անցկացում:
Վերը նշվածի իրագործման նպատակով կատարվել են համապատասխան հաշվարկներ /կցվում են/ և նախատեսվում է դրանց հիմքով, Ֆինանսատնտեսական նախարարական կոմիտեի 03.07.2026թ-ի նիստի N ԿԱ/196-2026 արձանագրության 26-րդ կետին համապատասխան, առաջիկայում շրջանառել համապատասխան իրավական ակտի նախագիծ:

Կարգավորման նպատակը և բնույթը. 
Որոշման նախագծի ընդունմամբ կմկենարկեն «Հրազդան» մարզադաշտում միջազգային չափանիշներին համապատասխան թեթև աթլետիկայի և պարաաթլետիկայի մրցաձևեր անցկացնելու համար վազքուղու, անհրաժեշտ ենթակառուցվածքների, ինչպես նաև մարզումային մարզադաշտի աթլետիկական վազքուղու վերակառուցման/վերանորոգման աշխատանքները։

          Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 
 
Իրավական ակտի կիրարկման դեպքում ակնկալվող արդյունքը. 
Որոշման ընդունման արդյունքում կապահովվի 2027թ-ին Հայաստանում Ֆրանկոֆոնիայի խաղերի պատշաճ անցկացումը։
Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
«2027 թվականին Հայաստանում անցկացվելիք ֆրանկոֆոնիայի խաղերին ընդառաջ «Հրազդան» մարզադաշտում միջազգային չափանիշներին համապատասխան թեթև աթլետիկայի և պարաաթլետիկայի մրցաձևեր անցկացնելու համար վազքուղու և անհրաժեշտ ենթակառուցվածքների վերակառուցման/վերանորոգման աշխատանքների գնման պահանջը անհետաձգելի համարելու և այդ նպատակով գնման գործընթացը «Հրատապ մեկ անձից» գնման ընթացակարգով կազմակերպելու, «Հայաստանի Հանրապետության 2026 թվականի պետական բյուջեի մասին» օրենքում վերաբաշխում, փոփոխություն և լրացում, Հայաստանի  Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական բյուջեի կամ տեղական ինքնակառավարման մարմնի բյուջեում եկամուտների կամ ծախսերի ավելացում կամ նվազեցում չի առաջանում։ 

Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.

Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.
· 49-րդ կետի 49.3-րդ ենթակետից՝ «Մարզական նշանակության կառույցների կառուցում և վերանորոգում»:

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:



